Page:Ludus Coventriae (1841).djvu/111

 This ansuere grettly trobelyth me: To mak a vow to creatures it is lefful,— Vovete and reddite in Scripture have we, And to observe oure lawe also it is nedful. In this to dyscerne to me it is dredful; Therfore to cowcelle me in this cas, I calle The holde and the wyse and swiche as ben spedful.— In this sey ȝour avyse, I beseche ȝow alle.

Minister. To breke our lawe and custom it wore hard indede,  And on that other syde to do aȝen Scrypture; To ȝeve sentens in this degré ȝe must take goo hede,   ffor dowteles this matere is dyffuse and obscure. Myn avyse here in this, I ȝow ensure,  That we prey alle God to have relacion; ffor be prayour grett knowleche men recure,   And to this I counselle ȝou to ȝeve assygnacion. Episcopus. Trewly ȝour counselle is ryght good and eylsum,  And as ȝe han seyd, so xal it be: I charge ȝow, bretheryn and systerys, hedyr ȝe com,   And togedyr to God now pray we, That it may plese his fynyte deyté,   Knowleche in this to sendyn us! Mekely eche man ffalle downe on kne,  And we xal begynne Veni Creator spiritus. ''Et hic cantent "Veni Creator." And whan "Veni Creator" is doun, the buschop xal seyng,''

Now, lord God, of lordys wysest of alle, I pray the, Lorde, knelyng on kne, With carefulle herte I crye and calle, This dowteful dowte enforme thou me.

Angelus. Thy prayor is herd to hyȝ hevyn halle, God hath me sent here downe to the, To telle the what that thou do xalle, And how thou xalt be rewlyd in iche degré. Take tent and undyrstond.